กระทรวงการพัฒนาสังคมและความมั่นคงของมนุษย์ จัด 2 มาตรการหลักรองรับประเทศไทยก้าวสู่สังคมผู้สูงอายุเต็มรูปแบบในปี 2565
นางพัชรี อารยะกุล ปลัดกระทรวงการพัฒนาสังคมและความมั่นคงของมนุษย์ เปิดเผยว่า เนื่องในวันครอบครัว 14 เมษายน ซึ่งปีนี้ยังเกิดสถานการณ์การแพร่ระบาดของโรคโควิด-19 อยู่ ทำให้หลายครอบครัวไม่สามารถเดินทางกลับไปขอพรผู้สูงวัยได้ แต่ประชาชนยังคงระลึกถึงคนในครอบครัวได้ด้วยการส่งคำอวยพรผ่านช่องทางต่างๆ เพื่อเชื่อมความสัมพันธ์และสร้างความมั่นใจพร้อมกับดูแลจิตใจกับผู้สูงวัยและคนในครอบครัวได้อย่างสม่ำเสมอ สำหรับในปี 2565 ที่คาดว่าประเทศไทย จะก้าวสู่สังคมผู้สูงอายุอย่างเต็มรูปแบบจึงได้มีการจัดมาตรการรองรับที่สอดคล้องกับยุทธศาสตร์ชาติ 20 ปี และแผนพัฒนาเศรษฐกิจและสังคมแห่งชาติ ฉบับที่ 13 ปรกอบด้วย 2 มาตรการหลัก ได้แก่ การพัฒนาคุณภาพชีวิตผู้สูงอายุและคนทุกช่วงวัย เน้นการสร้างระบบคุ้มครองและสวัสดิการผู้สูงอายุทั้งสังคมเมืองและชนบท พิทักษ์สิทธิเพื่อลดปัญหาการกระทำความรุนแรงและละเมิดสิทธิ ส่งเสริมการมีงานทำและสร้างรายได้ มีสวัสดิการสุขภาพ ปรับสภาพแวดล้อมและบ้านให้สอดคล้อง การจัดธนาคารเวลาและสร้างการรอบรู้ให้คนรุ่นใหม่เตรียมความพร้อมเชื่อมต่อช่วงวัย และมาตรการยกระดับขีดความสามารถผู้สูงอายุแบบบูรณาการทั้งนโยบายและปฏิบัติและการพลิกโฉมนวัตกรรมทางสังคมเอื้อต่อผู้สูงอายุ